Nastavljeno bombardiranje vojnih i vladinih ciljeva u Bagdadu (24/3/03) - 2003-03-24
Nakon žestokih borbi, najveći dio južnog Iraka u rukama je koalicijskih snaga, koje su se približile na 160 kilometara od Bagdada
I sinoć je nastavljeno bombardiranje vojnih i vladinih ciljeva u Bagdadu, nakon dana kojeg su obilježile prve žestoke borbe u koalicijskom naporu da se razoruža režim Saddama Husseina. Nad Bagdadom se nadvija dim. Noćašnje bombardiranje nisu najavile sirene. Pogođena je i jedna od predsjedničkih palača Saddama Husseina. U žestokim borbama oko mjesta Nassiriya koalicijske su snage imale gubitaka. U iračkoj zasjedi zarobljeno je 12 američkih vojnika. Žestoke borbe vodile su se i na jugu zemlje, u blizini Basre, Najafa te lučkog središta Umm Qasr. Predsjednik Bush je izjavio da je u ovom trenutku najveći dio južnog Iraka u rukama koalicijskih snaga. Američke i britanske snage jučer su se približile na 160 kilometara od Bagdada. Irački dopredsjednik Taha Yassin Ramadan izjavio je jučer da će iračke snage "dopustiti neprijatelju da se približi Bagdadu, ali ih tamo" - kako je rekao - "čeka siguran poraz." Jučer su bombardirana mjesta na sjeveru zemlje, grad Mosul te Tikrit, odakle je podrijetlom Saddam Hussein.